
	Jegyzőkönyv-
vezető:
	Kiss Viktória

	Jelenléti ív
	Név
	Aláírás
	Megjegyzés

	
	Kelemen Krisztián 
	jelen
	képviselő, a Bizottság elnöke 

	
	Balogh Tibor
	jelen
	a Bizottság tagja 

	
	Bercse László r. alezredes
	jelen
	a Bizottság tagja

	
	Bor Balázs
	jelen
	a Bizottság tagja

	
	Dr. Koncz Gabriella r. ezredes
	jelen
	a Bizottság tagja

	
	Dr. Stánitz Éva 
	-
	a Bizottság tagja

	
	Egyed László tű. alezredes
	jelen
	a Bizottság tagja 

	
	Gálffy Áron
	-
	a Bizottság tagja

	
	Horváth Zoltán
	jelen
	a Bizottság tagja

	
	Koczka Tibor
	jelen
	a Bizottság tagja

	
	Kovács László
	jelen
	a Bizottság tagja 

	
	Lutor Katalin
	jelen
	a Bizottság tagja

	
	Márovics Pál 
	-
	a Bizottság tagja

	
	Németh Krisztián
	jelen
	a Bizottság tagja

	
	Osztrosits Ákos
	jelen
	a Bizottság tagja

	
	Tóth Roland
	jelen
	a Bizottság tagja

	
	Verasztó István r. alezredes
	jelen
	a Bizottság tagja

	
	Állandó meghívottak

	
	Név
	Aláírás
	Megjegyzés

	
	Dr. Nemény András polgármester
	-
	

	 
	Dr. László Győző alpolgármester
	-
	

	
	Dr. Horváth Attila alpolgármester
	-
	

	
	Horváth Soma alpolgármester
	-
	

	
	Dr. Károlyi Ákos jegyző
	-
	

	
	Babicsné Dr. Tőke Erzsébet aljegyző
	-
	

	
	Dr. Takács Tibor r. altábornagy, főkapitány
	jelen
	Vas Vármegyei Rendőr-főkapitányság 

	
	Dr. Holler Péter osztályvezető
	jelen
	SZMJV PH Hatósági Osztály

	
	Ágoston Sándor irodavezető
	jelen
	SZMJV PH Hatósági Osztály, Közterület-felügyelet

	
	Dr. Gyuráczné Dr. Speier Anikó osztályvezető
	-
	SZMJV PH Városüzemeltetési és Városfejlesztési Osztály

	
	Bonti Tamás irodavezető
	-
	SZMJV PH Városüzemeltetési és Városfejlesztési Osztály, Kommunális Iroda

	
	Szakács Eszter irodavezető
	jelen
	SZMJV PH Közgazdasági és Adó Osztály, Költségvetési Iroda

	
	Németh Ákos tanácsnok
	-
	8. sz. választókerület képviselője

	
	Kiss Viktória védelmi ügyintéző
	jelen
	SZMJV PH Hatósági Osztály

	
	Szücs Péter hatósági ellenőr
	jelen
	SZMJV PH Hatósági Osztály, Általános Hatósági Iroda




Kelemen Krisztián képviselő, a Bizottság elnöke: Az ülést megnyitja és tisztelettel köszönti a Bűnmegelőzési, Közbiztonsági és Közrendvédelmi Bizottság szeptemberi ülésén megjelenteket. Köszönti a Hivatal munkatársait. Megkülönböztetett tisztelettel köszönti Dr. Takács Tibor megyei főkapitányt, és jelzi, hogy az első napirendi pont az övé lesz.


15 óra 01 perckor megérkezett Horváth Zoltán, a Bizottság tagja, ezzel a jelen lévő bizottsági tagok száma 14 főre változott.


Kelemen Krisztián képviselő, a Bizottság elnöke: Megállapítja, hogy a Bizottság határozatképes, mivel a 17 főből most már 14 fő jelen van. Köszönti a megjelentek körében Horváth Zoltán bizottsági tagot is. A jegyzőkönyvet Kiss Viktória védelmi ügyintéző fogja vezeti, hitelesítésére felkéri Balogh Tibort, a Bizottság tagját.

Balogh Tibor, a Bizottság tagja: Vállalja.

Kelemen Krisztián képviselő, a Bizottság elnöke: Megkérdezi az elektronikusan kiküldött napirendi pontokhoz a jelenlévő tagoknak van-e kérdése, kiegészítése, észrevétele, javaslata? Nem volt. Szavazásra teszi fel, aki a napirendi pontokkal egyetért, kéri, hogy kézfeltartással jelezze.


[bookmark: _Hlk178857385][bookmark: _Hlk178855639]A Bűnmegelőzési, Közbiztonsági és Közrendvédelmi Bizottság 14 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:


39/2026. (IX.21.) BKKB számú határozat

A Bűnmegelőzési, Közbiztonsági és Közrendvédelmi Bizottság a 2026. szeptember 21-i ülésének napirendjét az alábbiak szerint fogadta el:

Nyilvános ülés:

1./	A Vas Vármegyei Rendőr-főkapitányság új vezetőjének bemutatkozása (szóbeli előterjesztés)
Előadó:	Dr. Takács Tibor r. altábornagy, Vas Vármegyei Rendőr-főkapitányság Főkapitánya 

2./	Javaslat Szombathely Megyei Jogú Város Önkormányzata 2026. évi költségvetéséről szóló 3/2026. (II.27.) önkormányzati rendelet II. számú módosításának megalkotására (Közgyűlési 3.)
		Előadó: 	Stéger Gábor, a Közgazdasági és Adó Osztály vezetője

3./	Javaslat a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására
	Előadó:		Kelemen Krisztián, a Bizottság elnöke

4./	Javaslat a polgárőr egyesületek támogatási kérelmének elbírálására, éves eredményességi támogatás elosztására
	Előadó:		Kelemen Krisztián, a Bizottság elnöke

5./	Javaslat Szombathely, Vitéz utcában, valamint a Szőllősi sétányon tervezett magánerős beruházásban megvalósuló várakozóhelyek létesítésével kapcsolatos döntések meghozatalára
Előadók:	Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
		Bonti Tamás, a Kommunális Iroda vezetője
Meghívott:		Németh Ákos tanácsnok, a 8. evk. képviselője

6./	Áttekintés az elmúlt időszak rendőrségi intézkedéseiről (szóbeli előterjesztés)
	Előadó:		Dr. Koncz Gabriella r. ezredes, kapitányságvezető, a Bizottság tagja

7./	Különfélék
Előadó:	Kelemen Krisztián, a Bizottság elnöke

Zárt ülés:

8./	Javaslat önkormányzati kitüntetések adományozására („Szombathely Közbiztonságáért díj”) (Közgyűlési 13.)
	Előadók:	Kelemen Krisztián, a Bizottság elnöke
				Dr. Holler Péter, a Hatósági Osztály vezetője

Felelős:		Kelemen Krisztián, a Bizottság elnöke

Határidő:	azonnal



1./	A Vas Vármegyei Rendőr-főkapitányság új vezetőjének bemutatkozása (szóbeli előterjesztés)
Előadó:	Dr. Takács Tibor r. altábornagy, Vas Vármegyei Rendőr-főkapitányság Főkapitánya 

Kelemen Krisztián képviselő, a Bizottság elnöke: Jelzi, hogy az első napirendi pont a Vas Vármegyei Rendőr-főkapitányság új vezetőjének a bemutatkozása. Pósfai Gábor Magyarország belügyminisztere 2026. július 16-i hatállyal Dr. Takács Tibor r. dandártábornokot nevezte ki a Vas Vármegyei Rendőr-főkapitányság vezetőjének. A kinevezési okmányt ünnepélyes állománygyűlésen Dr. Mecser Tamás r. dandártábornok, országos rendőrfőkapitány adta át. Tisztelettel köszönti még egyszer a körükben megjelent rendőrkapitányt és köszöni, hogy elfogadta a meghívást. Még mielőtt megadná neki a szót – hogy maximális tisztelettel tudják őt fogadni – kéri mindenkitől, hogy röviden mutatkozzon be, illetve mondja el azt, hogy honnan érkezett, hogyan kapcsolódik a Bizottság munkájához. Kéri, hogy Dr. Holler Péter, a Hatósági Osztály vezetője kezdje a bemutatkozást.

Dr. Holler Péter, a Hatósági Osztály osztályvezetője: A Bizottság munkájának lebonyolításáért, a jegyzőkönyvezésért felelős szervezeti egységnek a vezetője, emellett még az osztálya több szálon is kötődik a rendőrséghez és közös munkák is adódnak, illetve a Városrendészet is az ő osztályához tartozik.

Lutor Katalin, a Bizottság tagja: A polgármester mellett dolgozik videós tartalomgyártóként, őt mindenféle téma érinti a városban. 

Balogh Tibor, a Bizottság tagja: Nyolc éve aktív nyugdíjas és tősgyökeres szombathelyi. Három gyereke és öt unokája van, meg a munkái, amiket szeret csinálni.

Koczka Tibor, a Bizottság tagja: Tíz évig újságíró volt és tíz évig politikus. Fel is emlegették az altábornagy úr cirka harminc évvel ezelőtti történetét, amikor is együtt kereste a fácánosban a gépjárműtolvajokat, illetve bontókat, Táplánszentkereszt mellett volt. Azért is gondolta, hogy ilyen széles körben is megemlíti ezt, mert akkor olyan rendőrség működött Szombathelyen, ahol reggel 8 órára odahívták állománygyűlésre a sajtót. Ő ott a Magyar Televíziót képviselte. Beavatták őt és kollégáit a reggeli feladatkiosztásba. Voltak öten, akik kimennek X. Y. lakására és elfogják, behozzák. Voltak nyolcan, akik kimennek máshova, stb. És maradt egy csapat – amelyet pont az altábornagy úr vezetett – akik pedig mentek ki a fácánosba. Sorrendben érkeztek az információk és 9 órakor mindenki kiment egyszerre a rendőrkapitányságról és csodálatosan ment az egész. Ezt csak azért mondja, mert a sajtó nyilvános bevonásával óriási dolog volt és ő ugyanilyen rendőrkapitányságot szeretne maguknak és a jelenlévőknek is. Jelzi, hogy jelenleg az önkormányzati egészségfejlesztési programjának, a „Viva Savaria!”-nak a programfelelőse.

Bor Balázs, a Bizottság tagja: Szombathelyen él és civilben az egyik legnagyobb munkáltatónak az egyik középvezetője és már több éve a Bizottság tagja.

Kovács László, a Bizottság tagja: A Vasivíz Zrt-nél dolgozik és korábban is elmondta már, hogy 16 évvel ezelőtt is azt szerette volna, hogy Dr. Takács Tibor r. altábornagy legyen a megyei rendőrfőkapitány. Akkor Győrbe kellett mennie, de nagyon örül és büszke arra, hogy újból Vas vármegyében, Szombathelyen van. 

Tóth Roland, a Bizottság tagja: Az önkormányzatnál a Szociális és Lakás Irodán dolgozik, valamint projektekért felelős. Jelzi, hogy valószínűleg lesz pár biztonságot érintő projekt a jövőben, de ezt majd Kelemen Krisztián képviselő, a Bizottság elnöke ismertetni fogja.

Szakács Eszter, a Költségvetési Iroda irodavezetője: Az önkormányzat Közgazdasági és Adó Osztályán dolgozik a Költségvetési Iroda irodavezetőjeként. Osztálya és irodája őrködik és felel a város költségvetéséért. Az ezzel kapcsolatos előterjesztésekkel is érkezik a bizottsági ülésre: a költségvetéssel, annak módosításaival, a zárszámadási rendelettel, átmeneti gazdálkodásról szóló rendelettel.

Kiss Viktória védelmi ügyintéző, jegyzőkönyvvezető: A Hatósági Osztályon ő a védelmi ügyintéző, közbiztonsági és honvédelmi referens. Civil életében pedig a Claudius Polgárőr Egyesület elnöke.

Szücs Péter hatósági ellenőr: Az Általános Hatósági Irodán dolgozik hatósági ellenőrként és emellett közbiztonsági referens-helyettes is, valamint a jegyzőkönyvvezetési feladatokba szokott besegíteni.

Osztrosits Ákos, a Bizottság tagja: Szombathelyi lakos, Szombathelyen végzett, mint közgazdász és jelenleg értékesítőként tevékenykedik.

Németh Krisztián, a Bizottság tagja: A keleti városrészen egy egyesületnek a vezetője és a keleti városrész ügyes-bajos dolgaival szokott foglalkozni.

Horváth Zoltán, a Bizottság tagja: Több évig a médiában dolgozott és jelenleg az önkormányzat Bérleménykezelési Irodáján dolgozik.

Egyed László, tű. alezredes, a Bizottság tagja: Jelentkezik, mivel „egyenruhás”. Jelenti, hogy a katasztrófavédelem szervezeténél dolgozik már 35 éve. Jelenleg tűzoltósági felügyelő beosztásban. Oktatás, képzés szakmai ellenőrzését végzi, valamit drónpilóta a katasztrófavédelemnél. Vizsgáztatásokban vesz részt Budapesten a tűzoltók alapfokú képzésében.

Kelemen Krisztián képviselő, a Bizottság elnöke: A többieket már ismeri Főkapitány Úr. Köszöni szépen a bemutatkozást és megadja a szót a főkapitánynak a bemutatkozásra.

Dr. Takács Tibor r. altábornagy, a Vas Vármegyei Rendőr-főkapitányság főkapitánya: Tisztelettel köszönt mindenkit, és köszöni, hogy megtisztelték és bemutatkoztak neki. Takács Tibornak hívják, 59 éves, 4 gyermeke van és Szombathelyen született. Balogunyomban él körülbelül 20 éve, mióta kiköltöztek. A rendőri pályáját is Szombathelyen kezdte. Van egy alapszakmája, ami erdész. Sopronban volt kollégista és egy évet „erdészkedett” Kőszegen. Innét vonult be katonának, ahonnét polgári státuszban megpályázta a rendőrtiszti-bűnügyi szakágat. A főiskola elvégzését követően került vissza Vas megyébe és itt volt egy kéthónapos „mellékútja”: az egyik szobatársa egy akkori nemzetbiztonsági főtisztnek volt a fia, és rávették, hogy neki is ezen a pályán a helye. Meg is próbálta, de nem tetszett neki és visszakanyarodott a klasszikus bűnügyi szakmához és ezt követően 17 évet a városon és 6 évet a megyén húzott le. Vas megyében nagyon szeretett dolgozni, mert neki ez egy jó közeg volt. Itt volt a családja is, testvére, unokatestvérei a környezetében. Úgy gondolja, hogy nem csak szakmai kapcsolatok, de barátságok is kialakultak a munkája során. Nagyon fontosnak tartja az együttműködést, az egymás megértését és hogy szeressék a munkájukat, a munkahelyüket. Ezután a 16 éves nagy kanyar után sok mindent ki tudott próbálni és egy értékes rutint szerzett. Élvezte a munkát, de a visszajárás, hazajárás mindig egy „erőltetett ütem” volt számára. A péntek és a vasárnap az utazásról szólt, de hozzáteszi, hogy amikor tudott, jött, és soha nem merült fel, hogy balogunyomi lakhelyét feladja a családjával. A gyermekei közül a kisebbek már Budapesten születtek, és mikor megkérdezte tőlük, akkor azt válaszolták, hogy az otthon az Balogunyom, illetve Vas megye. Ez nagyon érdekes volt. Amikor megkapta a felkérést a mostani államtitkár úrtól, akkor végigfutott benne, hogy miként oldja meg a költözést, iskolát és a dobozolást, de 24 órán belül meghozta a döntést, amit elfogadtak. Nagyon jó helyre jött, mert egy jól működő rendőr-főkapitányság van a kezében. Az elődjei ezt nagyon becsületesen és jól csinálták, semmiféle rapid, nagy változtatás nem kell, hanem próbálja magára hangolni a munkát. Kíváncsi embernek tartja magát, amit a kollégái tudnak is róla. Minden reggel nagyon szívesen hallgatja az elmondásaikat, hogy mi történt és vannak hozzá ötletei és észrevételei is. Reméli, hogy figyelmeztetik majd, ha nagyon tévútra menne, de lépésről lépésre veszi át azt a fajta érzést, amit tudnia kell. Nagyon foglalkoztatja és nem csak „szlogen” szintjén, hogy a polgárokat mi érdekli. Államszinten nézik a rendőrséget és nézik a szenzitív ügyekben a rendőrség szakmaiságát, és azt mondják, hogy itt nincs is semmi. Elmondja, hogy van egy rangsor, amikor országosan besorolják, hogy miként szerepelnek a városi kapitányságok. Itt pont az első az utolsó is, ez pedig a szubjektív biztonságérzet a helyi problémákra, az, hogy ezeket miként reagálják le, hogy veszik észre és hogy tudják kezelni. Abban megerősítik a kollégái is, hogy az éberség a legfontosabb. Szerinte meg kell ragadni az alkalmat, amikor elmozdult valami a városban, egy településen, egy utcában és az első pillanattól rapid, gyors intézkedésekkel kell megfogni, és nem az állandósult problémát nehézségek árán kezelni. Azt gondolja, hogy talán működni fog, de ő figyel majd a jelenlévők szavára a kollégáin keresztül becsatornázva. Személyesen nyitott arra, hogy megbeszéljék a problémákat, amire vissza is fognak reflektálni. Nem kíván sokat beszéli erről és nem húzná az időt. Köszöni a fogadtatást és igyekszik megfelelni annak a feladatnak, amivel megbízták. 

Kelemen Krisztián képviselő, a Bizottság elnöke: Megköszöni a főkapitánynak a bemutatkozást. Tájékoztatja, hogy a Bizottság a rendőrségi törvény alapján jött létre, és büszke arra, hogy politikamentes szakmai munkát folytatnak. Az ő bizottságuk ülései a leghosszabbak, és megjegyzi, hogy az önkormányzatnak eddig is jó volt a kapcsolata a rendőrséggel, de ezt a kapcsolatot szeretné még fokozni a főkapitány segítségével. Azt gondolja, hogy ez a fokozott együttműködés el is indult, mivel a főkapitányt meghívták a Városrendészethez és ezt a meghívást el is fogadta. Szerinte egy jóízű szakmai beszélgetésnek lehettek tanúi. Azt gondolja, hogy az önkormányzat részéről bármikor adott a lehetőség, hogy ha tudják segíteni a rendőrség munkáját, akkor bármit megtesznek és ez legyen így. Itt nem csak a pénzügyekre, az anyagiakra gondol, hanem minden egyéb másra, amiben segítséget tudnak nyújtani a rendőrség számára. Szívesen veszik a kérést és teljesítik a segítséget, támogatást, amennyiben ez a módjukban áll. Tudja, hogy a főkapitány ideje nagyon értékes és nagyon szívesen marasztalja, de hogyha a kötelessége elszólítja, akkor nem áll ennek útjában. Úgy tervezik, hogy a Bizottság ülése 1-1 és ¼ óra alatt lezajlik. Nem tudja, hogy miként készült ezzel a főkapitány.

Dr. Takács Tibor r. altábornagy, Vas Vármegyei Rendőr-főkapitányság főkapitánya: Megijesztették vele, hogy a leghosszabb bizottsági üléseket tartják itt, de ő ennek az ülésnek a végét ki fogja várni.

Kelemen Krisztián képviselő, a Bizottság elnöke: Köszöni ezt a hozzáállást és megtisztelőnek is tartja. Mivel itt szavazni nem kell, rátérne a következő napirendi pontra. 


2./	Javaslat Szombathely Megyei Jogú Város Önkormányzata 2026. évi költségvetéséről szóló 3/2026. (II.27.) önkormányzati rendelet II. számú módosításának megalkotására (Közgyűlési 3.)
		Előadó: 	Stéger Gábor, a Közgazdasági és Adó Osztály vezetője

Kelemen Krisztián képviselő, a Bizottság elnöke: Még mielőtt megadná a szót Szakács Eszternek, a Költségvetési Iroda irodavezetőjének, elmondaná, hogy pénzügyi szempontból is próbálja az önkormányzat a lehetőségekhez mérten támogatni a rendvédelmi szerveket. Ezért az idei költségvetésben a Bizottság hatáskörébe 1.000.000,- Ft került bűnmegelőzési, katasztrófavédelmi kiadások tétel során. Erről a mai nap folyamán fog is dönteni a Bizottság. A rendőrség támogatása az idei évben 8.000.000,- Ft, a polgárőr szervezetek támogatása 2.000.000,- Ft, és a Vas Vármegyei Katasztrófavédelmi Igazgatóság Tűzoltóságának támogatása 2.000.000,- Ft. Ezt annyival kiegészítené, hogy a városban működik egy Kábítószerügyi Egyeztető Fórum is, és nyilván pénzzel is próbálják ösztönözni a különböző állami, önkormányzati, civil, illetve egyházi szervezeteket drogprevenciós programok megtartására. KEF-nek a költségvetése náluk a GESZ-ben szerepel, és az idei évben is 2.000.000,- Ft áll a rendelkezésükre. Elöljáróban ő ennyit gondolt mondani.

Szakács Eszter, a Költségvetési Iroda irodavezetője: A fő vázát szeretné csak elmondani a jelenlegi rendelet módosításnak. Először azt mondja majd, hogy miből származott többletbevétel. Kettő központi támogatást említ meg. Az egyik a 2026. évi feladatalapú támogatásoknak a május havi igénylése, pótigénylése kapcsán 26.000.000,- Ft. Ezek a támogatások az oktatási és szociális ágazatban ellátottak, tehát gyermekek, szociális gondozottak létszámai után járó állami támogatási összegek. Jelzi, hogy van egy 8.000.000,- Ft-os tételű – és itt mindent kerekítve próbál mondani – támogatásuk az ugyanilyen jellegű faladatalapú támogatások 2025. évi elszámolásából. Ezeket nevezik szabadforrásnak. Az 1-8. havi teljesítési adataik alapján kamatbevételi többletet tudtak elszámolni. Ez szerepel a rendelet módosításában 45.000.000,- Ft-os összeggel. A közgyűlési döntések, amelyek végrehajtásra és beemelésre kerültek a rendeletbe vagy nem igényeltek többletforrást, mert például projektekhez kapcsolódtak, tehát bevétel kiadási oldala ugyanakkora összeggel jelenik meg a rendeletben. Egyedül egy pályázati önerő 1.700.000,- Ft összeggel jelentkezett. Az előterjesztésük utolsó, 46. oldalán vannak felsorolva a közgyűlési döntést igénylő tételek. Ez öt tételt jelent, és nem olyan súlyú, hanem összesen 15.000.000,- Ft-os kiadási többletet ró most erre a rendeletmódosításra. Ha ezeket összesítik, akkor 63.000.000,- Ft-os pozitív egyenleggel tudták ezt a rendeletmódosítást zárni. Ennek az összegnek a tartalékba helyezésére tesz majd javaslatot az előterjesztő az előterjesztés 1. oldalán írt három alapvető indok alapján.

Kelemen Krisztián képviselő, a Bizottság elnöke: Felteszi, van-e esetleg kérdés, észrevétel, javaslat? Megjegyzi, hogy nem könnyű javasolni ilyen nehéz pénzügyi helyzetben költségvetés módosítást. Nem volt hozzászólás, kérdés, észrevétel. Egyben teszi fel szavazásra az előterjesztést, a rendelettervezetet és a határozati javaslatokat. Kéri, hogy aki egyetért, kézfeltartással jelezze. 


A Bűnmegelőzési, Közbiztonsági és Közrendvédelmi Bizottság 14 igen szavazattal, 0 nem szavazattal és 0 tartózkodással elfogadta a javaslatot és az alábbi határozatokat hozta:


40/2026. (IX.21.) BKKB számú határozat

A Bűnmegelőzési, Közbiztonsági és Közrendvédelmi Bizottság a „Javaslat Szombathely Megyei Jogú Város Önkormányzata 2026. évi költségvetéséről szóló 3/2026. (II.27.) önkormányzati rendelet II. számú módosításának megalkotására és a kapcsolódó döntések meghozatalára” című előterjesztést megtárgyalta, és az önkormányzat 2026. évi költségvetéséről szóló 3/2026. (II.27.) önkormányzati rendelet módosításáról szóló rendelettervezetet az előterjesztésben foglaltak szerint a Közgyűlésnek elfogadásra javasolja.

Felelős:		Kelemen Krisztián, a Bizottság elnöke
(a végrehajtás előkészítéséért:
		Stéger Gábor, a Közgazdasági és Adó Osztály vezetője)

Határidő:	a Közgyűlés 2026. szeptember 24-i ülése



41/2026. (IX.21.) BKKB számú határozat

A Bűnmegelőzési, Közbiztonsági és Közrendvédelmi Bizottság a „Javaslat Szombathely Megyei Jogú Város Önkormányzata 2026. évi költségvetéséről szóló 3/2026. (II.27.) önkormányzati rendelet II. számú módosításának megalkotására és a kapcsolódó döntések meghozatalára” című előterjesztést megtárgyalta, és az I-III. határozati javaslatot az előterjesztésben foglaltak szerint a Közgyűlésnek elfogadásra javasolja.

Felelős:		Kelemen Krisztián, a Bizottság elnöke
(a végrehajtás előkészítéséért:
		Stéger Gábor, a Közgazdasági és Adó Osztály vezetője)

Határidő:	a Közgyűlés 2026. szeptember 24-i ülése



3./	Javaslat a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására
	Előadó:		Kelemen Krisztián, a Bizottság elnöke

Kelemen Krisztián képviselő, a Bizottság elnöke: 2026. június 15-én döntöttek az 1.000.000,- Ft felosztásáról, mégpedig olyan mértékben, hogy a Vas Vármegyei Rendőr-főkapitányság Szombathelyi Rendőrkapitányság részére 300.000,- Ft-ról, a Vas Vármegyei Katasztrófavédelmi Igazgatóság Szombathelyi Katasztrófavédelmi Kirendeltség részére 300.000,- Ft-ról, Szombathely Megyei Jogú Város Polgármesteri Hivatala Hatósági Osztály Városrendészet részére 200.000,- Ft-ról, és a Claudius Polgárőr Egyesület részére 200.000,- Ft-ról a fentebb említett szervezetek megküldték az összeg felhasználásával kapcsolatos tervezett célokat. Ennek értelmében a Vasi Rendvédelemért Egyesület a támogatást különböző rendőrség részére, bűnmegelőzés témájú oktatásokra, képzésekre, illetve ezek megtartásához szükséges laptopra, valamint gépjárműbe szerelhető menetrögzítő kamera beszerzésére kívánják felhasználni. A Vas Vármegyei Katasztrófavédelmi Igazgatóság Szombathelyi Katasztrófavédelmi Kirendeltség tűzoltó szakfelszerelések, feszítő-, vágóberendezésekhez pengék beszerzésére kívánja felhasználni, a Városrendészet a megküldött információk alapján rádiótechnikai eszköz rendszer fejlesztésére kívánja felhasználni, a Claudius Polgárőr Egyesület pedig prevenciós célú szóróanyagok gyártásához, beszerzéséhez, illetve promóciós termékek, kulcstartó, fényt visszaverő kulcstartók, szilikon karkötők stb. gyártására és gyártatására, amelyeket a különböző rendezvényeken, kitelepüléseik során szeretnének használni, illetve osztogatni az érdeklődők körében.
Felteszi, van-e esetleg kérdés, észrevétel, javaslat? Nem volt hozzászólás, kérdés, észrevétel. Egyben teszi fel szavazásra az előterjesztést. Kéri, hogy aki egyetért a határozati javaslattal, kézfeltartással jelezze. 


A Bűnmegelőzési, Közbiztonsági és Közrendvédelmi Bizottság 14 igen szavazattal, 0 nem szavazattal és 0 tartózkodással elfogadta a javaslatot és az alábbi határozatot hozta:


42/2026. (IX.21.) BKKB számú határozat

A Bűnmegelőzési, Közbiztonsági és Közrendvédelmi Bizottság megtárgyalta a „Bűnmegelőzési és katasztrófavédelmi kiadások; egyéb kiadások, támogatások” költségvetési tételsor felhasználására vonatkozó előterjesztést, és javasolja az önkormányzat 2026. évi költségvetéséről szóló 3/2026. (II.27.) önkormányzati rendelet 13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Bűnmegelőzési és katasztrófavédelmi kiadások, egyéb kiadások, támogatások” költségvetési tételsoron szereplő 1.000.000,- Ft támogatási összeg felosztását az alábbiak szerint:
· Vasi Rendvédelemért Egyesület részére laptop és menetrögzítő kamera beszerzésére 300.000,- Ft értékben. 
· Vas Vármegyei Katasztrófavédelmi Igazgatóság Szombathely Katasztrófavédelmi Kirendeltség részére készenléti állománya által használt szakfelszerelések, feszítő-vágó berendezéshez pengék 300.000,- Ft értékben. 
· Szombathely Megyei Jogú Város Polgármesteri Hivatala Hatósági Osztály Városrendészet részére a szervezet által használt rádiótechnikai eszközrendszer fejlesztésére részére 200.000,- Ft értékben;
· Claudius Polgárőr Egyesület részére prevenciós célú szóróanyagok beszerzésére 200.000,- Ft értékben.

Felelős:		Dr. Nemény András polgármester
		Dr. Horváth Attila alpolgármester
Kelemen Krisztián, a Bizottság elnöke
		(A végrehajtás előkészítéséért:
		Dr. Holler Péter, a Hatósági Osztály vezetője
Stéger Gábor, a Közgazdasági és Adó Osztály vezetője)

Határidő:	2026. október 16. a támogatási szerződések megkötésére



4./	Javaslat a polgárőr egyesületek támogatási kérelmének elbírálására, éves eredményességi támogatás elosztására
	Előadó:		Kelemen Krisztián, a Bizottság elnöke

Dr. Holler Péter, a Hatósági Osztály osztályvezetője: Tájékoztatja a Bizottság tagjait arról, hogy a létszámalapú támogatások során 435.000,- Ft támogatás került kiutalásra és ez az eredményességi támogatás a maradék 1.565.000,- Ft-ról szól. Mint ahogy a létszám alapú támogatás kapcsán, itt is három egyesület nyújtott be támogatási kérelmet és ezzel együtt a beszámolókat is a 2025. szeptember 1. napjától 2026. október 31. napjáig tartó időszakra. Ezek alapján a Claudius Polgárőr Egyesület összesen 11.994 óraszámról tudott beszámolni. Itt ismert a Bizottság előtt is, hogy különböző típusú járőrszolgálatoknál más szorzók szerepelnek. A Gyöngyöshermán-Szentkirályi Polgárőrségnél 2056 óraszám, a Klapka György Lovas Polgárőr és Hagyományőrző Egyesület esetében pedig 2333 óraszám jött ki. Ez alapján az anyag javaslatot tesz a Claudius Polgárőr Egyesület esetében 1.146.000,- Ft, a Gyöngyöshermán-Szentkirályi Polgárőrség esetében 196.000,- Ft, a Klapka György Lovas Polgárőr és Hagyományőrző Egyesület esetében pedig 223.000,-Ft eredményességi támogatási összegek kifizetésére. Ezekhez még egy dolog szükséges: a rendőrség részéről egy visszajelzés, hogy ezek a valós óraszámok.

Verasztó István r. alezredes, a Bizottság tagja: Átnézték a beszámolókat. Megjegyzi, hogy egyre könnyebb dolguk van, mert idén már csak három beszámoló érkezett. Ez a töredéke a kezdeti év nyolc beszámolójának. A beszámolók egyre korrektebbek. Minden évben tapasztalták eddig, hogy egyre pontosabb és alaposabb elszámolásokat kapnak. Úgy, ahogy van a javaslat, javasolja a Bizottságnak elfogadásra. A számok nagy részét át tudták nézni. Vannak esetek, amikor ők sem rendelkeznek teljesen pontos nyilvántartással, de nagyságrendileg az egyéni sajátosságokkal járó szolgálatoknál az óraszámok megegyeznek azzal, amit a tevékenységirányítási központba bejelentettek a polgárőr szervezetek. Szerinte mind a három beszámoló korrekt, és hogy a Claudius Polgárőr Egyesület ilyen szinten kiemelkedik, azt külön köszöni, azt a munkát és segítséget, amit a rendezvények biztosítása kapcsán beletesznek folyamatosan.

Kelemen Krisztián képviselő, a Bizottság elnöke: Megköszöni a leigazolást és a kiegészítést. Szeretné megköszönni ő is a polgárőr egyesületek munkáját, mivel a számok önmagukért beszélnek. Közel 20.000 teljesített órával nagyon-nagyon jó munkát végeznek a polgárőr szervezetek. Fontosak a bűnmegelőzés és a felderítés szempontjából. Köszöni még egyszer a munkájukat és kifejezi, hogy próbálnak maximálisan megadni minden támogatást. Ő személy szerint minden évben lobbizik azért, hogy minél több pénzt tudjanak kapni a polgárőr szervezetek, de úgy látja, hogy ez mindig más módon oldódik meg. Arra gondol, hogy ha kevesebb teljesítő van, akkor egy-egy teljesítőnél nagyobb pénzösszeg jelenik meg.
Felteszi a kérdést, hogy szeretne-e valaki hozzászólást vagy javaslatot tenni? Nem akart senki. Kéri, hogy aki a határozati javaslatot elfogadja, az kézfeltartással jelezze.


A Bűnmegelőzési, Közbiztonsági és Közrendvédelmi Bizottság 14 igen szavazattal, 0 nem szavazattal és 0 tartózkodással elfogadta az előterjesztést és az alábbi határozatot hozta:


43/2026. (IX.21.) BKKB számú határozat

A Bűnmegelőzési, Közbiztonsági és Közrendvédelmi Bizottság megtárgyalta a „Javaslat a polgárőr egyesületek támogatási kérelmének elbírálására, éves eredményességi támogatás elosztására” című előterjesztést, és javasolja a polgármesternek, hogy a polgárőr egyesületeknek az alábbi táblázatban szereplő támogatási összegeket biztosítsa eredményességi támogatásként az önkormányzat 2026. évi költségvetéséről szóló 3/2026. (II.27.) önkormányzati rendelet 13. melléklet „Egyéb, más ágazathoz nem sorolható intézmények és feladatok kiadásai” táblázatban szereplő „Polgárőr szervezetek támogatása” sora terhére. 

	Polgárőr szervezet neve
	Eredményességi támogatás Ft-ban

	Claudius Polgárőr Egyesület
	1.146.000,-

	Gyöngyöshermán-Szentkirályi Polgárőrség
	196.000,-

	Klapka György Lovas Polgárőr és Hagyományőrző Egyesület
	223.000,- 

	Összesen
	1.565.000,-



Felelős:		Dr. Nemény András polgármester
		Dr. Horváth Attila alpolgármester
Kelemen Krisztián, a Bizottság elnöke
		(A végrehajtás előkészítéséért:
		Dr. Holler Péter, a Hatósági Osztály vezetője
Stéger Gábor, a Közgazdasági és Adó Osztály vezetője)

Határidő:	2026. október 16. a támogatási szerződések megkötésére



5./	Javaslat Szombathely, Vitéz utcában, valamint a Szőllősi sétányon tervezett magánerős beruházásban megvalósuló várakozóhelyek létesítésével kapcsolatos döntések meghozatalára
Előadók:	Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője
		Bonti Tamás, a Kommunális Iroda vezetője
Meghívott:		Németh Ákos tanácsnok, a 8. evk. képviselője

Kelemen Krisztián képviselő, a Bizottság elnöke: Ilyenkor a Városüzemeltetési és Városfejlesztési Osztályról Bonti Tamás, a Kommunális Iroda vezetője jelen szokott lenni, hogy tájékoztatást adjon az előterjesztéssel kapcsolatban, de az irodavezető hiányában ezt megteszi ő. A legfontosabb dologgal kezdi: a körzet képviselőjével, Németh Ákossal is egyeztetésre került a vállalkozó részéről az igény. Jelzi, hogy őt is, mint körzeti képviselőt érintette ez a beruházás. Azt gondolja, hogy az előterjesztésben is szerepel a parkolóhelyek vállalkozó részéről történő önerős kialakítása, nagy mértékben hozzájárulhat az utcák parkolási problémáinak megoldásában, illetve hozzájárulhat ahhoz, hogy maga a környék és a parkolás is rendezettebb legyen. Az előterjesztésben is szereplő Vitéz utcában 5 darab merőleges állású parkolót szeretnének kialakítani, míg a Szőllősi sétányon 7 darab párhuzamos állású parkolót. Ezek a közforgalom elől el nem zárt, de magántelken lévő parkolók lennének. Ezeket a parkolókat bárki igénybe veheti, 2 darabot kivéve, amelyeket meg szeretnének tartani saját használatú parkolóként. Úgy gondolja, hogy ennek a szemben lévő családi ház tulajdonosai is örülnek, mivel könnyebben ki- és be tudnak hajtani a saját telkeikre, illetve nem párhuzamosan az úttal, hanem kicsit beljebb és merőlegesen tudnak leparkolni az emberek a parkolóhelyekre.
Felteszi a kérdést, hogy szeretne-e valaki hozzászólást vagy javaslatot tenni? Nem volt hozzászóló. Kéri, hogy aki a tájékoztatót elfogadja, az kézfeltartással jelezze.


A Bűnmegelőzési, Közbiztonsági és Közrendvédelmi Bizottság 14 igen szavazattal, 0 nem szavazattal és 0 tartózkodással elfogadta az előterjesztést és az alábbi határozatot hozta:


44/2026. (IX.21.) BKKB. számú határozat

A Bűnmegelőzési, Közbiztonsági és Közrendvédelmi Bizottság a „Javaslat Szombathely, Vitéz utcában, valamint a Szőllősi sétányon tervezett magánerős beruházásban megvalósuló várakozóhelyek létesítésével kapcsolatos döntések meghozatalára” című előterjesztést megtárgyalta, és az alábbi javaslatokat teszi a Városstratégiai, Idegenforgalmi és Sport Bizottságnak:

1. A Bizottság javasolja, hogy a benyújtott tervdokumentáció szerint a Nyugat-dunántúli Ingatlanbefektetési Kft. beruházásában a Szombathely, Vitéz utcában, és a Szőllősi sétányon tervezett közlekedési létesítmények kiépítésre kerüljenek az előterjesztésben ismertetett feltételekkel.
2. A Bizottság javasolja, hogy a kertvárosi lakóövezet parkolási rendjének szabályozására a várakozóhelyek kiépültével a Szőllősi sétány 26/A. szám alatti ingatlan Vitéz utca felőli déli oldalon a Vitéz utcára vonatkozóan a beruházó helyezzen ki a KRESZ 15. § (1) bekezdés a) pont szerinti „Megállni tilos” közúti jelzőtáblát.

Felelős:		Dr. Nemény András polgármester
Horváth Soma, alpolgármester
Kelemen Krisztián, a Bizottság elnöke
		(a végrehajtás előkészítéséért:
		dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

Határidő:	1., 2. pont:	azonnal



6./	Áttekintés az elmúlt időszak rendőrségi intézkedéseiről (szóbeli előterjesztés)
	Előadó:		Dr. Koncz Gabriella r. ezredes, kapitányságvezető, a Bizottság tagja

Kelemen Krisztián képviselő, a Bizottság elnöke: Amikor a Kapitányságvezető Asszony bekerült a Bizottságba, akkor felajánlotta, hogy minden bizottsági ülésen ad a Bizottság részére egy szakmai tájékoztatást, összefoglalót az elmúlt időszak rendőrségi intézkedéseiről. Így lett ennek a napirendi pontnak a címe: „Áttekintés az elmúlt időszak rendőrségi intézkedéseiről”. Átadja a szót Kapitányságvezető Asszonynak.

Dr. Koncz Gabriella, r. ezredes, kapitányságvezető, a Bizottság tagja: Ez valóban az ő kérése volt, hogy ne üljön itt sült halként a Bizottságban és a rendőrség is egy-két momentumot tegyen hozzá, ami nyilván nem a konkrétumokról szól, hanem inkább a tendenciákról, vagy olyan dolgoknak felhívásáról, amelyeket a Bizottság tagjai tovább vihetnek a társadalom felé. Megjegyzi, hogy már régen találkozott a Bizottság tagjaival és nem mindent fog kiemelni, de egy-két dologra szeretné felhívni a figyelmet.
A közrendvédelmi szakterülettel kezdi és a rendezvények biztosításával. Mivel a nyári időszakról beszél, ezért a Szombathelyi Rendőrkapitányság rengeteg rendezvényt biztosított le. Már most szeretne köszönetet mondani a polgárőrségnek és a Városrendészetnek. Szerinte ők minden esetben ott vannak és bármikor mehetnek hozzájuk segítségért és minden egyes esetben segítik is a rendőrség munkáját. Ezek a rendezvények visszatérő rendezvények: a Szentiván-éji rendezvény, a Savaria Történelmi Karnevál, a Szentkirályi Napok, az Államalapítás ünnepe, a különböző nemzetközi mérkőzések, a Joskar-Ola Napok stb. Szerinte a jó hír az, hogy különösebb rendőri beavatkozást nem kellett eszközölni. Két eseményt mégis kiemelne ezek közül. Az egyik a Hungarian Truck Fest, amelyet második alkalommal rendezett meg a város. Úgy gondolja, hogy a városlakóknak tetszik az ilyenfajta rendezvény, a nagy kamionoknak a felvonulása. Viszont szeretne adni egy visszajelzést, mivel a belvárosi lakóknak ez a fajta rendezvény nem tetszik, mivel dudálnak a kamionosok. Ezt azért is mondja, mert számtalan e-mailt kapott azzal kapcsolatban, hogy nem arra lett kitalálva ez a rendezvény, hogy a kamionosok dudáljanak. Ő híres arról, hogy akármilyen anyagot is kap, ő válaszolni szokott rá. Ő és a kollégái intelligensen visszaválaszoltak, hogy értik ezt a problémát, de több ezer embernek viszont örömöt okoz ez a rendezvény. A másik oldala a dolognak, hogy ez egy olyan rendezvény, amely nem tartozik a rendőrség feladatellátási kötelezettségei közé, ezért ezeket megbízási szerződéssel szokták biztosítani. Az igaz, hogy a szervező arra hivatkozott, hogy a rendezvény helyszíne Szombathely város területén van. Itt viszont egy kicsi ellenállásba ütköztek, mivel azt mondta a rendező, hogy nem biztos, hogy megrendezi az eseményt, mert a rendőrség túl sokat kér. Elmondása szerint a rendőrség évek óta ugyanazzal a fejpénzzel számolt, de nyilván az árak növekedtek az elmúlt időszakban. Meggyőződése, hogy a szervező a belépőjegyeket és a hamburgerek árait sem azon az áron biztosította, mint korábban. Muszáj volt itt is árat emelni, mivel a rendőr a szabadidejét áldozza fel és ezért nekik is többet kell számolni és a keretüknél ők sem a maximális pénzt használták fel. A másik hasonló rendezvény a Savaria Történelmi Karnevál, amely már sokadszorra került megrendezésre és országos szinten több ezer látogatót vonz ide. Azt gondolja, hogy a XXV. Savaria Történelmi Karnevál bűnügyi és rendészeti szempontból is kiemelkedő, mivel szinte nem is volt rendőri intézkedés a rendezvényen. Összesen kettő szabálysértés történt: egy köztisztasági szabálysértés és egy koldulás miatt kellett intézkedniük a kollégáinak. Egyébként a karnevál területén egy engedéllyel rendelkező gépjármű esetében történt meg az, hogy egy személynek ráhajtott a lábára és egy biztonsági intézkedés is – rosszullét miatt – kellett intézkedniük a kollégáinak. Tényleg szeretné kiemelni ezt a jubileumi karnevált, mivel bűnügyi és rendészeti szempontból is siker volt. Azt szeretné, ha tudnák a Bizottság tagjai, hogy ez számukra egy éves, kiemelt rendezvényprogramjuk, amelyre nagyon készül a közrendvédelem és a közlekedésrendészet is. Ilyenkor bűnügyi kollégák is vannak a látogatók között, akik ellenőrzik, hogy vannak-e bűnelkövetők, akikkel szemben fel kell lépni. Azt gondolja, hogy nagyon sikeresen zárta a rendőrség ezt a karnevált. 
Főkapitányi értekezlete volt délelőtt, és minden ilyen értekezletnek tárgya a baleseti helyzet, és ilyenkor számadatokról beszélnek, illetve arról, hogy látnak-e valamiben javulást vagy emelkedést. Azt látja Szombathely közlekedésénél, hogy a rendőri eszközöket kimerítették, amit lehetett, azt megtették és nem tudja, hogy ezt még mivel lehetne fokozni. Azt látja, hogy az előző főkapitány is sokat segített abban, hogy a megyei állomány is bekapcsolódjon Szombathely életébe. Úgy véli, hogy Dr. Takács Tibor altábornagy úr is minden segítséget meg fog adni ahhoz, hogy a megyei állomány is hathatósabb segítséget nyújtson a közlekedés figyelemmel kíséréséhez. Továbbra is azt tapasztalja, hogy a számokon nem tudtak változtatni. Többször felmerül és kérdésként is meg szokta kapni, hogy változott-e az e-rolleresek helyzete. Itt továbbra sincs szabályzójuk. Némi növekedést is lát az e-rolleres balesetek számában, ami szerinte nem valós adat. Sok az olyan eset, amelyről bejelentés sem érkezik, mert vagy nem ítélik súlyosnak az esetet, vagy el akarják kerülni a rendőri intézkedést. Azt is tapasztalják, hogy egyre több külföldi – és itt inkább a vendégmunkásokra gondol – használják az e-rollert. Van nem magyar állampolgár is, aki balesetet okoz vagy a baleset elszenvedője. Figyelemmel kísérik a bekövetkezett baleseteket és erre feladattervük is van. Itt sem tud gócpontokat mondani és nincs tudomása olyan gyalogos átkelőhelyről, amely kifejezetten nagy rendőri odafigyelést érdemelne. Ebben az évben már kilenc alkalommal volt gyalogos átkelőhelyen baleset. Ezek a számok megegyeznek a tavalyi statisztikák számaival, de az átkelőhelyek viszonylatában sem lát duplikációt. Ettől függetlenül megígéri, hogy a gyalogos átkelőhelyeket fokozott figyelemmel fogják kísérni. Említette a Főkapitány Úrnak, hogy pár hónappal ezelőtt készítettek egy elgondolást a közlekedés kapcsán. Itt sok mindenen lehetne változtatni, de mindig el szokta mondani, hogy mindenki mellé nem tudnak rendőrt tenni és nem is ez lenne a főirány. Szerinte mindenkinek a saját „winchesterét” kellene törölnie és meg kellene gondolni azt, hogy miként mennek bele kerékpárral, személygépjárművel, tehergépjárművel, e-rollerrel a forgalomba. Azt, hogy mindenki hazaérjen, azt ne csak hangoztassák, hanem szülőként, rokonként, a társadalom tagjaként ezt a gondolatot tegyék magukévá, mert egyébként nem fog sikerülni.
A Főkapitány Úrnak is jelenti, hogy a saját, korábbai kezdeményezésére Körmenden bevezetett egy közlekedési témanapot. Ezt Szombathely is átvette és minden évben csinálnak itt is egy közlekedési témanapot, ahol a rendőrség mellett a katasztrófavédelem, a mentőszolgálat, polgárőrség és az autóklub is rácsatlakozik erre és próbálják egy kicsit szélesebb körben is terjeszteni az igét. Még egy jó hírt tud még mondani: múltkor a TV híradóban látott egy céget, aki az e-roller kapcsán csomagot árul, melynek keretében előadásokat, oktatásokat, szimulátorokat hoznak adott helyekre és ott a célcsoportjuknak, a felsőbb iskolai osztályoknak, középiskolás diákoknak, akiknek az e-roller kapcsán tájékoztató anyagokat adnak. Jelzi, hogy ígéretet kapott pénzügyi vonalon – de ha nem jönne ez össze, akkor a „zöldpénzből” is tudnák rendezni, mert közrend és közbiztonság szempontjából belefér ebbe a passzusba – hogy október elejére egy ilyen bemutatót rendeznének. A legjobbnak azt látná, ha egy központi helyen tudnák megszervezni ezt az e-rolleres bemutatót. Úgy véli, hogy ezzel az eseménnyel is láttatnák a közvéleménnyel, hogy foglalkoznak a problémával, de azt gondolja, hogy erre sem csupán rendőri eszközök kellenek, hanem egy tudatos közlekedés. Szerinte a szülők részéről is kellene egy tudatos szemléletváltás, amely szerint nem a legdrágább, a legjobb és a legnagyobb teljesítményű e-rollereket veszik meg a gyerekeknek. A terveik között szerepel, és remélik azt is, hogy meg tudják valósítani az előbbiekben említett bemutatót.
A bűnügyek, bűncselekmények kapcsán továbbra is azt látja, hogy az online térben elkövetett bűncselekmények még mindig az élvonalban vannak. Sajnos ezekhez a bűncselekményekhez nagyfokú károkozás is járul. Szerinte százmilliós nagyságrendben mérhetőek a károk. Vizsgálják a sértetti közrehatást is, de elismeri, hogy annyiféle applikációt és más dolgot használ az ember, hogy nem is csodálkozik azon, hogy egy olyan linkre kattintanak rá az állampolgárok, amely egy helytelen útra viszi őket, amelynek az lesz a következménye, hogy pénzt vesznek ki a zsebükből. Ami az utóbbi évek sikertörténete, az az, hogy az utóbbi hónapokban Szombathely belterületén több autóbuszjáraton is megjelentek zsebtolvajok, de hála Istennek a hathatós operatív és nyílt nyomozati munkának, meglettek az elkövetők. Itt megtörténtek a realizálások és gyanúsítások is. Azt is elmondja, hogy a kábítószer kapcsán is megtörténtek a realizálások és a hétvégén volt egy ügy, ahol – egy komoly felderítői munka hatására – elfogták az elkövetőket. Az elkövetők a felsőbb kapcsolataikat is megnevezték, és Budapestre vezetnek a szálak és az ügy tovább fog folytatódni. Kiemelné, hogy azbeszt ügyben is folyik büntetőeljárás, de ezt a megyei szervük folytatja, így ebben tájékoztatást nem tud adni. Ebbe nem szeretne nagyon belemenni, mert azbeszt ügyben volt a rendőrkapitányságnak feladata. Részt vettek lakossági fórumokon is, és látták, hogy a lakosságot mennyire érzékenyen érintik ezek a problémák, és remélik, hogy valamilyen szinten megoldást találnak az ügy kapcsán. Úgy tudja, hogy megkezdődtek a munkálatok és egy bitumenréteget kap az Oladi Plató. Amiben őt többen is megkeresték, az a gyorshajtások és a Síp utcának a rendőri módszerekkel történő lefedése volt. A 10 km/h-s sebességet nem fogják mérni. Ő is a közelben él és hétvégenként látja a rendőrautót és úgy gondolja, hogy képviseltetik magukat a területen. Ott van igény arra, hogy legyen egy fekvőrendőr és ezt jelzik is felé. Szerinte került is kihelyezésre egy „fekvőrendőr”.

Ágoston Sándor, a Városrendészet irodavezetője: Igen, a Síp utcában került kihelyezésre egy „fekvőrendőr”. 

Dr. Koncz Gabriella, r. ezredes, kapitányságvezető, a Bizottság tagja: Úgy gondolja, hogy amit az önkormányzat tehetett és amit rendőri eszközökkel tehettek, azt meg is tették az ügy érdekében. Azt elmondja itt is, a Főkapitány Úr előtt is, hogy rengeteg megkeresésük érkezik városlakóktól annak kapcsán, hogy hol mérjenek és hol biztosítsanak rendőri jelenlétet. Azt is tudja a Bizottság, hogy nekik nincsenek sebességmérő eszközeik, de ha idejük és erejük engedi, akkor a megyei szervtől elkérik majd, és Szombathelyen és másik 39 településen is mérni fognak. Nem mindenhová jutnak el. Volt, aki nyomatékosan felszólította őt, hogy mérjenek sebességet, de ne csak egy napig, hanem három napon keresztül. Nem tudja mindenki igényét kielégíteni, mert annyi rendőr nincs, amennyit ezekre a feladatokra szeretnének. Még egyszer elmondja, hogy nem biztos, hogy az a jó, hogy mérnek és bírságolnak, mivel a méréseknek gyakran bírságolás a vége, mert nem tartják be a szabályokat. Szerinte egy társadalmi tudatformálásra is szükség lenne, hogy ne úgy közlekedjenek az emberek, ahogy teszik. Megköszönte a Bizottság figyelmét.


15 óra 44 perckor távozott Horváth Zoltán, a Bizottság tagja, ezzel a jelen lévő bizottsági tagok száma 13 főre változott.


Kelemen Krisztián képviselő, a Bizottság elnöke: Megköszöni a beszámolót és annyit tesz hozzá, hogy elsősorban köszöni a rendőrség munkáját, másrészt pedig megjegyzi, hogy még nem küldtek olyan kérést a rendőrség felé, amelyben ne nyújtottak volna megoldást vagy segítséget. Megköszöni a válaszlevelet a „kis Zrínyivel” kapcsolatban is, a Rákóczi utca 27. szám alatti általános iskola előtt rendszeresen alakulnak ki közlekedési anomáliák reggel, illetve délután 3-4 óra környékén. Elmondja, hogy megkereste őt az igazgató, mert a jogkövető szülőknél és a tanároknál betelt a pohár. Ezért kértek egy erőteljes fellépést a rendőrség részéről. Ezt a kérést továbbította Kapitány Asszony részére, és úgy látja, hogy elindult egy olyan tendencia, amely hatására elkezdett javulni a helyzet. Ez minden tanévben úgy indult, hogy az igazgató úrral mindig eljátszották azt, hogy ő csinált egy dörgedelmes plakátot, amelyet az igazgató kiküldött minden szülőnek. Ezt kirakták az iskolába is, és azt tartalmazta, hogy mindenkit felkérnek szép szóval, hogy legyenek tekintettel a helyzetre, és amennyiben ez nem használ, akkor jön az ejnye-bejnye. Megjegyzi, hogy gyakorlatilag most eljött az ejnye-bejnye ideje és ebben kellett segítséget kérnie Kapitány Asszonytól.
Megköszöni a rendőrségnek, a Városrendészetnek és a polgárőr szervezeteknek azt a több éves hagyományt, amelyet idén is folytattak: szeptember 1-től a gyalogos átkelőhelyeken segítik a diákok átkelését. Azt gondolja, hogy ez fontos, mert egy hosszabb időszak után megváltozik a helyzet a gépjárművezetők számára és ehhez nem tudnak azonnal alkalmazkodni. Ezért szerinte szükséges egyfajta figyelemfelhívás ezzel kapcsolatban. A tankerületi igazgatónak is írt egy levelet a rendőrség, a Városrendészet és a polgárőr egyesületek munkáját segítve. Azt gondolja, hogy a gyalogos átkelés segítését meg tudná oldani egy iskola is. Elmondja, hogy régen még volt arra példa, hogy karszalaggal és jól láthatósági mellénnyel felszerelve testnevelés tanárok, hetesek vagy osztályfőnökök segítették a gyalogosok átkelését a zebrákon. Úgy gondolja, hogy szülői, tanári és intézményi összefogással ezt újból meg lehetne valósítani. Közli, hogy nem kapott erre a levélre választ, de bízik benne, hogy elindul majd ebbe az irányba is egy pozitív intézkedés. Tudja, hogy bizonytalan helyzetben van mindenki, nem érzik biztonságban az állásukat, de bízik benne, hogy a témával fognak majd foglalkozni.
Köszöni a rendőrségnek a rendezvénybiztosításokat is, mert ezek is nagyon fontos. Megjegyzi, hogy az elmúlt időszakban nagyon sok minden történt, amit a „Különfélék” napirendi pontnál meg is fogják határozni. Azért is beszél ezekről, mert nem akarja elvenni mástól a kenyeret. Példaként megemlítené azt, amelyben volt is korábban egy vizsgálat: aláírások gyűjtése folyik a Fő téren keleti-nyugati irányba történő kerékpározási lehetőség engedélyezésével kapcsolatban. Emlékeztet rá, hogy annak idején ezt a lehetőséget megvizsgáltatták a rendőrség és a Városrendészet bevonásával. Arra a következtetésre jutottak, hogy a Fő tér egy promenád, sétáló tér. Bár észak-nyugati irányban – a Fő tér szélén – ugyan megengedett a kerékpáros közlekedés, de nem indokolja semmi a keleti-nyugati irányba történő megengedést. Szerinte már csak azért sem, mert a boltokból kilépő embereket zavarhatja, balesetveszélyes helyzeteket okozhat, a szökőkútnál pedig nagyon sok gyermek játszik, illetve McDonald’s étteremnél annyira beszűkül a tér, hogy ott biztonságosan nem lehet megoldani a kerékpározás engedélyezését. Meglátja majd, hogy ennek mi lesz a végkifejlete és mennyi aláírást tudnak majd összegyűjteni. Az biztos, hogy ő sokat kerékpározik és mindig leszáll a Fő térnél és áttolja a kerékpárját rajta, már csak azért is, mert ezt a rendőrség gyakran ellenőrzi. Jelzi, hogy nem egyszer, s nem kétszer futott bele abba gyalogosan, hogy a rendőrök valakit lekapnak a kerékpárról és kap egy helyszíni bírságot. Ezt is szeretné megköszönni a rendőrségnek.
Megkérdezi, hogy van-e esetleg kérdés, megkeresés Kapitány Asszony felé. 

Koczka Tibor, a Bizottság tagja: Köszöni az összefoglalót, de nem kerékpáros ügyben szeretne hozzászólni, de látott egy jó példát Pécsen. A nyáron felemelték 47.500,- Ft-ra a büntetést, mivel a sétáló utcában és a Széchenyi téren kerékpároztak. Azóta megbüntettek cirka 200 embert és 8-10 millió Ft-tal gazdagították a város bevételeit, és most sokkal, de sokkal kevesebben kerékpároznak a területeken. Jelzi, hogy ő ezt tudja javasolni. Szerinte jó törvények, jó szabályok kellenek, amelyeket viszont be kellene tartatni.
Megjegyzi, hogy nem ezért kért szót, hanem azért, hogy megköszönje a rendőrségnek, Városrendészetnek és a polgárőröknek a segítségét, amelyet a Sunset Run rendezvény kapcsán nyújtottak. Tudja, hogy Ágoston Sándor irodavezető a Kálvária utca – Jókai utca sarkán éjszakázott szolgálatban. Kiss Viktória védelmi ügyintéző személyesen a Plázánál „szurkolt”. Közli, hogy ez egy 10 kilométeres kör volt a városban és a szombathelyi Fő térről indulva a stadionon át a Sportliget – Csónakázó-tó szigete – Emlékmű – Pláza – Körmendi út útvonalon haladt. Szerinte a Körmendi út volt a leginkább nehezebb része a maratonnak és megjegyzi, hogy ő személy szerint négyszer is elfutott arra. Jelzi, hogy ezt a részét a maratonnak a jövő évi lebonyolításból ki is kell majd venniük. Külön szeretné megemlíteni és megköszönni a rendőrség segítségét. Kapitány Asszony beszámolt arról, hogy sehol, semmi gond nem volt, és ő ennél többet tapasztalt a futóversenyen: a rendőrség hozzáértő, segítő közreműködését. Azt tapasztalta, hogy nemcsak álltak és megmondták, hogy merre haladhatnak, hanem aktívan benne voltak az eseményekben. Olyanok álltak ki, akiknek nem az első versenyük volt ez. A rendőrség pedig úgy tudta segíteni, hogy amit ők, mint rendezők megálmodtak például a zebrán történő átfutásnál – ami nyilvánvalóan nem működik, mert nem derékszögben futnak át a versenyzők a gyalogos átkelőhelyeken. A rendőrség hozzáértően állította le a forgalmat a zebra előtt úgy, hogy az átfutást megelőzően – és utána – a futók a legpraktikusabban és gyorsan tudtak átfutni az úton. Ezzel a rendőrök segítették a futót is és a forgalmat is kezelték. Tapasztalta azt is, hogy ahol sötét volt, ott világítottak a futóknak, ahol pedig a közvilágítás hiányos volt, ott pedig kordonok segítségével segítették a futókat. Ezt külön is köszöni.

Dr. Koncz Gabriella, r. ezredes, kapitányságvezető, a Bizottság tagja: Válaszként a „Szolgálunk és védünk!” szlogent mondja. Köszöni a pozitív kommentet. Különösen azért, mert szoktak kapni negatív kommenteket is álnevek alatt és ezeben taglalják azt is, hogy mihez nem értenek. Ismét megköszöni és jelzi, hogy ezt át fogja adni a kollégáinak is.
A Fő téren történő kerékpározás kapcsán annyit említene meg, hogy itt a Bizottságban mindenki tudja, hogy ennek az ötlete kitől indult. Ez persze nem azt jelenti szerinte, hogy a rendőrség magától nem ment volna ki ellenőrizni. Közli, hogy a kerékpározok többsége fiatalkorú, így megbüntetni nem tudják a törvényes képviselőik nélkül. A bevételek meg nem a rendőrség számlájára megy, hanem a központi költségvetésbe. Az e-rolleresek kapcsán viszont beszéltek egy tábláról.

Bercse László alezredes, a Bizottság tagja: Jelzi, hogy valóban beszéltek egy tábláról, amiket össze lehet nézni. Sőt a kisvasút miatt időkorláttal kirakott táblák vissza is lettek szedve. Megemlíti, hogy hamarosan jön az adventi időszak, amikor szintén lesz kisvasút, akkor megint kiteszik, mert ezt nem lehetett értelmezni.

Kelemen Krisztián képviselő, a Bizottság elnöke: Ő is jelezte Bonti Tamás irodavezetőnek, hogy erre figyeljenek oda. A szankció jogalapja nagyon fontos a rendőrség esetében.

Koczka Tibor, a Bizottság tagja: Annyit fűzne még hozzá, hogy pár száz résztvevőre számítottak az eseménynél, de amikor június elején 1300-1400 főnél jártak, akkor a nevezéseket három napon belül lezárták és így lett 1500-1600 fő induló. Elismeri, hogy ez egy nagy szám, óriási tömeg és ezt úgy kell számolni, hogy ebből a mennyiségből a hatkilométeres kört van, aki négyszer is lefutotta. Ezek szerint az induló létszámot alkalmanként kettővel, hárommal, néggyel kellett szorozni és így sokkal nagyobb volt a tömeg. Ezt ismételten köszöni a rendezvény lebonyolításában résztvevőknek.

Kelemen Krisztián képviselő, a Bizottság elnöke: Megkérdezi, hogy van-e még valakinek kérdése. Nem volt.
Mivel itt van a Főkapitány úr, megragadja az alkalmat és egy kicsit megdicséri a körzetti megbízott kollégáit is. Közli, hogy szerinte minden képviselőtársa jó kapcsolatot ápol a körzeti megbízottakkal. Azt nem tudja, hogy ki van-e adva nekik, hogy keressék őt, de minden hónapban legalább egyszer megkeresi őt Herceg Imre és megkérdezi tőle, hogy van-e olyan probléma, vagy helyzet, amelyben segíteni kellene a rendőrségnek. Kijelenti, hogy ez számára és a lakosság számára is pozitív. Köszöni szépen.
Kéri, hogy aki a beszámolót elfogadja azt kézfeltartással jelezze azt. 


A Bűnmegelőzési, Közbiztonsági és Közrendvédelmi Bizottság 13 igen szavazattal, 0 nem szavazattal és 0 tartózkodással elfogadta az előterjesztést és az alábbi határozatot hozta:


45/2026. (IX.21.) BKKB számú határozat

[bookmark: _Hlk117516900]A Bűnmegelőzési, Közbiztonsági és Közrendvédelmi Bizottság az „Áttekintés az elmúlt időszak rendőrségi intézkedéseiről” című előterjesztést megtárgyalta és az ülésen elhangzottakat tudomásul veszi.

Felelős:	 	Kelemen Krisztián, a Bizottság elnöke
Dr. Koncz Gabriella r. ezredes, kapitányságvezető, a Bizottság tagja
(a végrehajtás előkészítéséért:
Dr. Holler Péter, a Hatósági Osztály vezetője)

Határidő:	azonnal



7./	Különfélék
Előadó:	Kelemen Krisztián, a Bizottság elnöke

Kelemen Krisztián képviselő, a Bizottság elnöke: A „különfélék” című napirendi pontban szokták megtárgyalni a várost érintő egyéb problémákat, észrevételeket, amelyekkel az önkormányzatnak, rendőrségnek, illetve a Városrendészetnek van feladata, dolga.

Balogh Tibor, a Bizottság tagja: Szeretné megkérni a Bizottság tagjait, hogy az általa kinyomtatott képeket kiosztanák minden jelenlévőnek.
Szeretne csatlakozni az előtte szóló személyhez, mert a Kapitány Asszony már megszokta, hogy annyi köszönetet kap tőlük. A dicséret hangján szeretne szólni. A karnevál idején, amikor ügyeletben volt a működési területén a KRESZ-parkban és panaszt kapott a szülőktől, hogy a „gokartozó” gyerekkel szembe megy egy BMW személygépkocsi. Közli, kiment ekkor és szólt, hogy ezt mégsem kellene, de a park területén parkoló gépjármű tulajdonosa azt mondta neki, hogy sehová nem tud parkolni. Ekkor felhívta a 112-es segélyhívó számot. A két általa közreadott és készített kép közül az első akkor készült, amikor a park tele volt gépjárművekkel. Kijött két rendőr és megmutatta nekik a problémát és ők azt mondták neki, hogy intézkednek. Vissza is ment a helyére, dolgára és körülbelül 30-40 perc múlva visszament, és a helyzet már olyan volt, mint az első képen. Megjegyzi, hogy mindezt úgy érték el a rendőrök, nem büntettek meg senkit. Később kiderült számára is, hogy ez utasításban is ki volt adva ez a feladat a karnevál idején. Köszönetet mond a polgárőrségnek is, mert öt percen belül ők is ott voltak a helyszínen. Elmondja, hogy mindenki ott volt és sikerült kezelni a helyzetet úgy, hogy csak két gépjármű maradt a helyszínen az 50-60 gépjárműből. Rend lett és a gyerekek tudtak nyugodtan közlekedni. Még aznap délután észlelte, hogy szemben a körforgalommal jött ki egy hölgy a gépjárművével és nem fért el a Brenner-villa mellett. Azért mondja mindezeket el, hogy a jövőre vonatkozólag valamit ki kellene találni majd erre. Jelzi, hogy minden évben van ilyen probléma, de idén káosz volt a gépjárművet vezetők részéről. Elmondja, hogy a területet „lekordonozták”, amelyben a karneváli iroda és a polgárőrség is részt vett. Jelzi, hogy három rendőr volt a helyszínen és a karneválirodával és a polgárőrséggel 41 perc alatt megoldották a problémát úgy, hogy senkit nem büntettek meg és senki nem távozott rossz szájízzel a karneválról. Szerinte tényleg nincs hely sehol sem a parkolásra és ha elkészül a Brenner-villa felújítása, akkor még rosszabb lesz a helyzet. Még egyszer megköszöni a probléma megoldását.

Kelemen Krisztián képviselő, a Bizottság elnöke: Köszöni a hozzászólást. Elmondja, hogy nem feltétlenül lesz rosszabb a parkolási helyzet, mert az egyháznak van egy elképzelése: megszüntetné a Brenner-villa körüli parkolót és helyette távolabb alakítana ki saját parkolóhelyet. Itt elmondja, hogy ők ragaszkodnának ahhoz, hogy közterület elől el nem zárt, használható parkoló legyen. Kilátásba helyezné azt is, ha bármilyen esküvő vagy más egyházi szertartás lenne, akkor természetesen rendelkezhetnek a parkolóval vagy előzetesen le is zárhatják, vagy fenn is tarthatják maguknak. Szerinte ez megint ékes példája annak, hogy a rendőrség milyen gyorsan és hatékonyan intézkedik, amellett, hogy anyagilag nem károsítja meg a lakosságot.
Felteszi a kérdést, hogy szeretne-e valaki hozzászólást, kérdést feltenni? Nem volt hozzászóló.
Megköszönte a Bizottság munkáját és a Bizottság nyilvános ülését lezárta, és kérte, hogy a zárt ülésre még maradjanak ott a tagok. 


Jegyzőkönyv lezárva, 16 óra 02 perckor.


k.m.f.

